
VISPĀRĪGĀ VIENOŠANĀS Nr. 296
par helikopteru “Agusta 109E Power” dzinēju 
tehnisko apkopi un remontu (4 gadi)
2026. gada 30.jūlijā
Valsts robežsardze, vienotais reģistrācijas kods: 90000086402 (turpmāk — Pasūtītājs),  tās priekšnieka vietnieka (Galvenās pārvaldes priekšnieka) pienākumu izpildītājas Nadeždas Tatarenko personā, kura rīkojas uz Valsts robežsardzes 2017. gada 27. decembra reglamenta Nr. 32 “Valsts robežsardzes reglaments” 21.5.  apakšpunkta un Valsts robežsardzes 2026. gada 16. jūnija pavēles [..]  pamata, no vienas puses, un
Industria de Turbopropulsores S.A.U., vienotais reģistrācijas kods A48179196 (turpmāk — Izpildītājs), tās direktora MRO pakalpojumu pārdošanai Pablo Fuentes Moruno personā, kurš rīkojas saskaņā ar pilnvaru, no otras puses, 
Pasūtītājs un Izpildītājs turpmāk katrs atsevišķi — Līdzējs vai abi kopā — Līdzēji, 

lai nodrošinātu Valsts robežsardzes uzdevumu un funkciju izpildi un pamatojoties uz Valsts robežsardzes rīkotās konkursa procedūras ar sarunām “Helikopteru “Agusta 109E Power” dzinēju tehniskā apkope un remonts (4 gadi)” (Id. Nr. VRS 2024/39-02-ASOP) rezultātiem, noslēdz šo vienošanos (turpmāk — Vienošanās):

1. Vienošanās lietotie termini
1.1. Helikoptera dzinējs — Pasūtītāja helikopteru “Agusta 109E Power” (turpmāk — Helikopters) turbodzinēju “Pratt & Whitney Canada PW206C” jebkura sastāvdaļa (arī viss dzinējs kopumā).
1.2. Plānveida darbi — Helikoptera dzinēja tehniskās apkopes un remonta darbi, kas tehniskajā specifikācijā (turpmāk — Tehniskā specifikācija, Vienošanās 1. pielikums) norādīti kā Plānveida darbos ietilpstoši darbi.
1.3. Neplānotie darbi — Helikoptera dzinēja tehniskās apkopes un remonta darbi, kas Tehniskajā specifikācijā norādīti kā Neplānotajos darbos ietilpstoši darbi.
1.4. Darbi — Plānveida darbi un Neplānotie darbi.
1.5. Standarta darbi — Darbu līgumā noteiktie Darbi bez iespējamā Papildu remontdarba.
1.6. Papildu remontdarbs — remontdarbs, ko Pasūtītājs sākotnēji nav pasūtījis, bet ko ir nepieciešams veikt papildus sākotnēji pasūtītajiem Darbiem. Papildu remontdarbu nepieciešamību Izpildītājs konstatē tikai Darbu izpildes laikā un tie nav paredzami bez Helikoptera dzinēja izjaukšanas un testēšanas.
1.7. Standarta darbu cena — Izpildītāja piedāvātā cena Darbu izpildei Vienošanās ietvaros bez Papildu remontdarba iespējamām izmaksām. Darbu Standarta cena noteikta Darbu līgumā.
1.8. Fiksētā darbu cena — Standarta darbu cenas un iespējamās maksimālās Papildu remontdarbu cenas kopējā summa Vienošanās ietvaros. Darbu Fiksētā darbu cena noteikta Darbu līgumā.
1.9. Pārvadātājs — kravas ekspeditors, kurjerpasts vai cits pārvadātājs, kura pakalpojumus Pasūtītājs izmanto, lai izpildītu Vienošanās saistības.
1.10. Piegādes izdevumi — pārvadātāja pakalpojumu izdevumi Helikoptera dzinēja transportēšanai saskaņā ar Vienošanās noteikumiem.
1.11. Darbu izpildes termiņš — Izpildītāja Darbu  izpildes termiņš saskaņā ar Pasūtītāja Darba uzdevumu, Helikoptera dzinēja ražotāja tehnisko dokumentāciju (neieskaitot nepieciešamo laiku Papildu remontdarbam), un tas ir noteikts saskaņā ar Vienošanās prasībām. 
1.12. Papildu remontdarba izpildes termiņš — pēc Standarta darbu izpildes Izpildītāja noteiktais Papildu remontdarba izpildes termiņš, kurš ir nepieciešams, lai Izpildītājs pabeigtu Papildu darbus, ievērojot Darbu līgumā noteikto Darbu maksimālo izpildes termiņu.
1.13. Darbu maksimālais izpildes termiņš — Izpildītāja Darbu maksimālais izpildes termiņš, kurā Izpildītājs paredzējis atjaunot Helikoptera dzinēja lidojumderīgumu (ieskaitot nepieciešamo laiku Papildu remontdarbam) un kas ir noteikts saskaņā ar Vienošanās prasībām. 
1.14. Uzaicinājums — Pasūtītāja pieprasījums Izpildītājam par Darbu izpildes cenu un laiku (REQUEST FOR QUOTATION).
1.15. Oferte — Vienošanās noteikumiem atbilstošs Izpildītāja komercpiedāvājums, kas ir adresēts Pasūtītājam (OFFER). Oferte ir Darbu līguma sastāvdaļa. 
1.16. Akcepta vēstule — Pasūtītāja dokuments, ar ko Pasūtītājs izsaka savu piekrišanu Ofertei (ACCEPTANCE OF OFFER).
1.17. Ofertes papildinājums — Vienošanās noteikumiem atbilstošs Izpildītāja sākotnēji akceptētās Ofertes papildinājums, kurā iekļauta informācija par Papildu remontdarba izmaksām. Ofertes papildinājums ir Darbu līguma sastāvdaļa.
1.18. Darbu līgums — no Vienošanās, Ofertes (ja nepieciešams arī Ofertes papildinājums) un Akcepta vēstules izrietošas līgumsaistības.
1.19. Darbu līguma līgumcena — Darbu līguma kopējā līgumcena, par kuru Pasūtītājs un Izpildītājs vienojas ar Vienošanos noteiktajā kārtībā.
1.20. Rēķins — atbilstoši Latvijas Republikas, Eiropas Savienības dalībvalsts vai trešās valsts nacionālo normatīvo aktu prasībām noformēts attaisnojuma dokuments angļu vai latviešu valodā (INVOICE).
1.21. LBG ASOB bāze — Pasūtītāja rīcībā esošā aviācijas tehniskā bāze “Jaunsmilgās”, Runtorta, Isnaudas pagastā, Ludzas novadā (pamatdarbības vieta) un Ganību ielā 111, Ventspilī, Latvijas Republikā (Valsts robežsardzes aviācijas atbalsta punkts lidostā “Ventspils”).
1.22. Izpildītāja bāze — atbilstoši 2014. gada 26. novembra Komisijas regulas (ES) Nr. 1321/2014 “Par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu” prasībām autorizēta Izpildītāja aviācijas tehniskā organizācija. 
1.23. Izpildītāja darba dienas — valstī, kur atrodas Izpildītāja bāze, noteiktās darba dienas, kas ar attiecīgās valsts normatīvajiem aktiem nav noteiktas par svētku dienām un par vispāratzītām brīvdienām.
1.24. Pasūtītāja radītais aizkavēšanas laiks — Izpildītāja dīkstāves laiks Darbu līguma izpildes laikā, kad Pasūtītājs pieņem lēmumus vai veic kādas citas darbības (piemēram, sniedz informāciju, kura nepieciešama Darbu izpildei pēc Izpildītāja pieprasījuma, pārbauda Izpildītāja dokumentus par cenu izmaiņām utt.) Darbu līguma saistību izpildei un Izpildītājam šādas Pasūtītāja rīcības dēļ tiek kavēts Darbu izpildes termiņš. 
1.25. Defekta akts — defekta noteikšanas un novēršanas nosacījumu dokuments saskaņā ar Vienošanās noteikumiem un Vienošanās 5. pielikuma “Defekta akts” paraugu.
1.26. KR — 2014. gada 26. novembra Komisijas regula (ES) Nr. 1321/2014 “Par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu”.
1.27. CRS (Certificate of Release to Service) — izmantošanas sertifikāts.
1.28. Darbu izpildes kvalitātes apliecinošs dokuments — Darbu kvalitātes apliecinošs dokuments, kas atbilst KR 1. pielikuma (M daļa) punktam M.A 501. 
1.29. Tehniskā izpildes dokumentācija — CRS un /vai Darbu izpildes kvalitātes apliecinošs dokuments.
1.30. MOE (Maintenance organization exposition) — dokuments par tehniskās apkopes organizācijas ekspozīciju saskaņā ar KR prasībām.
1.31. CAE — apvienotās lidojumderīguma organizācijas pašraksturojuma rokasgrāmata.
1.32. Darba uzdevums — Pasūtītāja CAE noteiktās formas dokuments Darbu norīkošanai.
1.33. Slots — Darbu izpildes kārta Helikoptera dzinēju remontam Izpildītāja bāzē.
1.34. Slota pieejamības diena — diena, kurā saskaņā ar Izpildītāja dzinēju remontu grafiku ir pienākusi kārta Darbu izpildei ar Helikoptera dzinēju Izpildītāja bāzē.
1.35. Slota uzgaidīšanas termiņš — laiks no Helikoptera dzinēja saņemšanas dienas Izpildītāja bāzē līdz slota pieejamības dienai.
1.36. AOG vieta — Pasūtītāja helikoptera, kuram ir tehniskas problēmas plānotā lidojuma maršrutā, atrašanās vieta Eiropas Savienības dalībvalstī vai Šengenas zonas valstī.
2. Vienošanās priekšmets
2.1. Vienošanās priekšmets ir kārtība, kādā Pasūtītājs pasūta un apmaksā un Izpildītājs izpilda Darbus.
2.2. Darbi tiek veikti saskaņā ar Tehnisko specifikāciju un atbilstoši Helikoptera dzinēja tehniskajai dokumentācijai.
3. Darbu pasūtīšanas kārtība
3.1. Darbu izpildi Pasūtītājs pasūta, nosūtot Izpildītājam e-pastu ar Uzaicinājumu (Uzaicinājuma paraugs 3. pielikums) iesniegt Oferti. Uzaicinājumā norāda: Darbu nosaukumu, izpildes vietu, Helikoptera dzinēja(-u) identifikāciju (sērijas numurs), pieprasīto Darbu aprakstu (t.i., defekta raksturs, veicamo darbu apjoms un veikto diagnostiku), paredzamo Darbu uzsākšanas laiku, Helikoptera dzinēja nosūtīšanas veidu, Tehniskās izpildes dokumentācijas veidu un citu Darbu pasūtīšanai nepieciešamo informāciju.
3.2. Uzaicinājumam Pasūtītājs pievieno Darba uzdevumu.

3.3. Uzaicinājuma nosūtīšanu apliecina attiecīgā e-pasta izdruka no informācijas sistēmas (e-pasts).
3.4. Izpildītājs pēc iespējas ātrāk, bet ne vēlāk kā 15 (piecpadsmit) Izpildītāja darba dienu laikā no Uzaicinājuma saņemšanas, nosūta Pasūtītāja atbildīgajai personai Oferti par pieprasīto Darbu izpildi. Iesniedzot Oferti, Izpildītājs ievēro šādas prasības:

3.4.1. piedāvātā mērvienību cena var būt zemāka, bet tā nedrīkst pārsniegt finanšu piedāvājuma (turpmāk — Finanšu piedāvājums, Vienošanās 2. pielikums) sadaļā “Darbu izmaksas” noteikto cenu;

3.4.2. norāda Standarta darbu cenu, kura aprēķināta, reizinot Standarta darbu veikšanai paredzēto darba apjomu cilvēkstundās ar Darbu stundas cenu euro (EUR) vai ASV dolāros (USD) bez  pievienotās vērtības nodokļa (turpmāk — PVN);

3.4.3. norāda Fiksēto darbu cenu euro (EUR) vai ASV dolāros (USD) bez PVN;

3.4.4. norāda speciālista komandējuma izdevumus Darbu veikšanai, reizinot komandējumam nepieciešamo diennakšu skaitu ar speciālista komandējuma izdevumu Darbu veikšanai cenu euro (EUR) vai ASV dolāros (USD) bez PVN (ja attiecināms);

3.4.5. norāda speciālista komandējumam nepieciešamo izdevumu aviobiļešu iegādei (ekonomiskās klases) un bagāžas pārvadāšanai nepieciešamo izdevumu (ja attiecināms) cenu euro (EUR) vai ASV dolāros (USD) bez PVN;

3.4.6. norāda attiecīgo Darbu veikšanai nepieciešamās rezerves daļas, materiālus un kopējās Darbu izpildes izmaksas euro (EUR) vai ASV dolāros (USD) bez PVN;

3.4.7. norāda attiecīgo Darbu uzsākšanas laiku, Darbu izpildes termiņu, Darbu maksimālo izpildes termiņu, vietu un Tehniskās izpildes dokumentācijas veidu, ja nepieciešams – priekšapmaksas apmēru saskaņā ar Vienošanās noteikumiem;

3.4.8. Ofertē iekļaujamās Vienošanās 3.4.6. apakšpunktā minēto rezerves daļu un materiālu iegādes izmaksas Izpildītājs nosaka, ņemot vērā spēkā esošu rezerves daļu ražotāja cenrādi, materiālu vidējās tirgus cenas un savas piedāvātās atlaides saskaņā ar Finanšu piedāvājumu;

3.4.9. Oferti Izpildītājs  nosūta Pasūtītāja atbildīgajai personai uz e-pastu;

3.4.10. precizē Oferti, saskaņā ar Pasūtītāja atbildīgās personas pieprasījumu, ja tāds tika prasīts atbilstoši Vienošanās 3.6. apakšpunktam, un iesniedz Pasūtītāja atbildīgajai personai uz e-pastu atkārtoti.

Piezīme: speciālista komandējumam nepieciešamie izdevumi aviobiļešu iegādei (ekonomiskās klases) un bagāžas pārvadāšanai nepieciešamie izdevumi atbilst to iegādes brīdī atbilstošai tirgus situācijai un Pasūtītājs šaubu gadījumā ir tiesīgs prasīt Izpildītājam uzrādīt izdevumus apliecinošus dokumentus. 

3.5. Pasūtītājs izvērtē saņemto Oferti, pārbaudot tās atbilstību Uzaicinājumā noteiktajām prasībām.

3.6. Konstatējot neatbilstības, Pasūtītājs var prasīt mainīt, t.sk. papildināt, Oferti, līdz Pasūtītājs ar Izpildītāju saskaņo galīgo variantu.
3.7. Izpildītājs nosūta saskaņoto Oferti pa pastu vai uz e-pastu, parakstot Oferti PDF vai EDOC formātā ar drošu elektronisko parakstu atbilstoši Eiropas Parlamenta un Padomes  Regulai (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK. Pasūtītāja atbildīgā persona nodrošina saskaņotās Ofertes reģistrāciju.
3.8. Pēc Ofertes reģistrācijas Pasūtītājs Izpildītāja atbildīgai personai nosūta pa pastu vai uz e-pastu Akcepta vēstuli (Akcepta vēstules paraugs — 4. pielikums) vai motivētu atteikumu, parakstot to PDF vai EDOC (Latvijas Republikas rezidentiem) formātā ar drošu elektronisko parakstu atbilstoši Eiropas Parlamenta un Padomes Regulai (ES) 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK. 

4.Darbu izpildes kārtība
4.1. Darbi, kuru izpildes vieta ir LBG ASOB bāze vai AOG vieta:
4.1.1. Izpildītājs uzsāk Darbus Darbu līgumā norādītajā datumā un veic tos pēc iespējas īsākā laikā, ievērojot Darbu līgumā norādīto termiņu;
4.1.2. Izpildītājs veic Darbus, ievērojot Darbu līgumā un Tehniskajā specifikācijā noteikto;
4.1.3. Pasūtītājs nodod Izpildītājam Helikoptera dzinēja tehnisko grāmatiņu vai karti (Logbook, logcard) to noformēšanai (ja attiecīgajam darbam tas piemērojams) un sniedz nepieciešamo atbalstu Darbu izpildei saskaņā ar Vienošanās prasībām;
4.1.4. Izpildītājs izdara attiecīgos ierakstus Helikoptera dzinēja tehniskajā grāmatiņā vai kartē (Logbook, logcard) atbilstoši Darbu gaitai;
4.1.5. pēc Darbu izpildes Izpildītājs iesniedz Pasūtītājam Uzaicinājumā norādīto dokumentāciju, kas satur informāciju par veiktajiem Darbiem un Izpildītāja parakstītu Darbu nodošanas aktu;
4.1.6. pēc Vienošanās 4.1.5. apakšpunktā minēto dokumentu saņemšanas Pasūtītājam ir tiesības 5 (pieci) kalendāro dienu laikā pārbaudīt, vai attiecīgie Darbi ir veikti saskaņā ar Darbu līgumā noteikto;
4.1.7.ja pārbaudes laikā Pasūtītājs konstatē, ka attiecīgie Darbi nav veikti Darbu līgumā noteiktajā apjomā vai ar Vienošanos noteiktajā kvalitātē, Pasūtītājs Vienošanās 4.1.6. apakšpunktā minētajā pārbaudes termiņā iesniedz Izpildītājam rakstisku pretenziju, noformējot defekta aktu;
4.1.8. defekta aktā Līdzēji rakstiski vienojas par trūkuma novēršanas termiņu, kurš ir samērīgs ar trūkuma novēršanai ieguldāmo darbu, bet nepārsniedz attiecīgajam darbam nepieciešamo darba laiku normālajos apstākļos, kas piedāvāts tirgū;  

4.1.9. defekta aktā norādītais trūkums tiek novērsts iespējami īsākā termiņā un, ja tas ir iekļauts Izpildītāja garantijā, tā novēršana tiek veikta par Izpildītāja līdzekļiem;
4.1.10. Darbu pabeigšanas diena ir diena, kad Pasūtītājs paraksta Darbu nodošanas aktu;
4.1.11. ja vien Izpildītājs un Pasūtītājs nav vienojušies citādi, Pasūtītājs nodrošina visus nepieciešamos materiālus, aprīkojumu vai instrumentus darbu veikšanai LBG ASOP vai AOG vietā (turpmāk – Vieta), kuru apjoms tiek saskaņots starp Pasūtītāju un Izpildītāju pirms darbu uzsākšanas. Pasūtītājs nodrošina, ka Vieta ir piemērota plānoto darbu veikšanai;
4.1.12. Pasūtītājs vienmēr sadarbojas ar Izpildītāju, lai nodrošinātu, ka visas darbības Vietā tiek veiktas efektīvi un bez aizkavēšanās. Pasūtītājs nodrošina Izpildītājam piekļuvi Vietā jebkurā saprātīgā laikā un nodrošina, ka tā personāls rīkojas saskaņā ar Izpildītāja pamatotiem norādījumiem. Visa saziņa starp Pasūtītāja un Izpildītāja personālu, tostarp mutiska un rakstiska saziņa Vietā, notiek angļu valodā;

4.1.13. Līdzēji apņemas ievērot starptautiski atzītos nozares drošības standartus, kā arī visus attiecīgos lidojumderīguma noteikumus un prasības, kas ir piemērojami konkrētajām darbībām; 

4.1.14. pilnu atbildību par Pasūtītāja aprīkojuma izmantošanu Vietā uzņemas Pasūtītājs. Ja Pasūtītājs pieprasa vai atļauj Izpildītāja un/vai tā apakšuzņēmēju darbiniekiem izmantot Pasūtītāja aprīkojumu Vietā, Pasūtītājs atbrīvo no atbildības Izpildītāju, tā darbiniekus, amatpersonas, akcionārus, pilnvarotos pārstāvjus un apakšuzņēmējus (turpmāk – Izpildītāja puses) par jebkādu zaudējumu, prasību vai atbildību, kas var rasties saistībā ar personu traumām, nāvi vai mantas bojājumiem, kas radušies šāda aprīkojuma ekspluatācijas laikā Izpildītāja darbības rezultātā Vietā. Iepriekš minētā atbildības saistība neattiecas uz atbildību, kas radusies vai tiek uzlikta Izpildītājam par personu traumām un/vai nāvi, ja šī atbildība rodas tikai un vienīgi no Izpildītāja vai kādas no Izpildītāja puses iesaistītās personas nolaidības. Pasūtītāja pieprasītie Darbi, ko veic Izpildītājs vienmēr tiek uzraudzīti no Pasūtītāja puses, un Pasūtītājam ir pienākums nodrošināt, ka šo uzraudzību veic atbilstoši šīm darbībām kvalificēta Pasūtītāja persona. 
Piezīme: Vienošanās 4.1.14. apakšpunkta noteikumus piemēro ciktāl tie precizē Vienošanās 7.1. apakšpunktā paredzēto saistību atbildības apjomu un nav pretrunā ar Vienošanās noteikumiem.

4.2. Darbi, kuru izpildes vieta ir Izpildītāja bāze:
4.2.1. pirms Darbu veikšanas Pasūtītājs, izmantojot pārvadātāja pakalpojumus, nogādā Helikoptera dzinēju Darbu līgumā noteiktajā Darbu veikšanas vietā un nodod Izpildītājam. Pasūtītājs helikoptera dzinēja piegādi uz Izpildītāja norādīto vietu nogādā, izmantojot  piegādes DAP metodi (Delivered at place — piegādēm uz Kanādu vai piegādēm uz Eiropas Ekonomisko Zonu – EEZ), vai DDP (piegādēm uz jebkuru citu galamērķi) metodi (Incoterms 2020), ja vien Līdzēji rakstiski nav vienojušies citādi. Pasūtītājs uzņemas riskus par helikoptera dzinēju zudumu vai bojājumiem, kā arī sedz transportēšanas izmaksas līdz brīdim, kad dzinēji tiek saņemti Izpildītāja bāzē. Helikoptera dzinēja nodošanu Izpildītājam apliecina kurjerpasta transportēšanas pavadzīme “Waybill” (vai līdzīgs dokuments) un/vai pārvadātāja sūtījumu informācijas sistēmas izdruka (satur informāciju par sūtījuma numuru, saņēmēja uzvārdu un datumu) par sūtījuma saņemšanu. Helikoptera dzinējs jānogādā Izpildītāja bāzē drošā stāvoklī, nodrošinot, ka visi šķidrumi, tai skaitā eļļa un šķidrā degviela (ja piemērojams), ir iztukšoti, un visi atvērtie vārsti vai atveres ir aizsegti pirms nosūtīšanas; 
4.2.2. Pasūtītājs nodod Izpildītājam Helikoptera dzinēja tehnisko grāmatiņu vai karti (Logbook, logcard) to noformēšanai (ja attiecīgajam darbam tas piemērojams)  un sniedz nepieciešamo atbalsu Darbu izpildei saskaņā ar Vienošanās prasībām;
4.2.3. Izpildītājs uzsāk veikt Darbus saskaņotajā Slota pieejamības dienā Izpildītāja bāzē. Izpildītājs veic ikvienu Darbu pēc iespējas īsākā laikā, bet ne ilgāk par termiņu, kas ir norādīts Darbu līgumā;
Piezīme: Izpildītājs, saņemot Helikoptera dzinēju, informē Pasūtītāju par termiņu (Slota pieejamības dienu), kad Izpildītāja bāzē būs pieejams slots Helikoptera dzinēja remontam. Maksimālais Slota uzgaidīšanas termiņš nevar pārsniegt 30 (trīsdesmit) Izpildītāja darba dienas.
4.2.4. Izpildītājs veic Darbus, ievērojot Darbu līgumā un Tehniskajā specifikācijā noteikto;
4.2.5. pēc Darbu izpildes Izpildītājs atbilstoši Līguma prasībām, kopā ar izremontēto Helikoptera dzinēju nosūta Pasūtītājam salaboto Helikoptera dzinēju un  atbilstošu Tehnisko izpildes dokumentāciju, saskaņā ar  FCA Incoterms 2020 noteikumiem Pasūtītāja pārvadātājam Izpildītāja norādītajā vietā. Helikoptera dzinēja zuduma vai bojājuma risks jebkurā gadījumā pāriet uz Pasūtītāju brīdī, kad dzinējs tiek piegādāts, un Pasūtītājs sedz transportēšanas un iepakošanas izmaksas. Ja helikoptera dzinēja nosūtīšana tiek aizkavēta Pasūtītāja rīcības vai bezdarbības dēļ, Izpildītājs pēc saviem ieskatiem var iekasēt glabāšanas maksas un ar šo aizkavēšanos saistītās izmaksas;
4.2.6. pēc Tehniskās izpildes dokumentācijas saņemšanas Pasūtītājam 5 (pieci) kalendāro dienu laikā ir tiesības pārbaudīt, vai attiecīgie Darbi ir veikti saskaņā ar Darbu līgumā noteikto;
4.2.7. ja pārbaudes laikā Pasūtītājs konstatē, ka Darbi nav veikti Darbu līgumā noteiktajā apjomā vai ar Vienošanos noteiktajā kvalitātē, Pasūtītājs Vienošanās 4.2.6. apakšpunktā paredzētajā pārbaudes termiņā iesniedz Izpildītājam rakstisku pretenziju, noformējot defekta aktu;
 4.2.8. defekta aktā Līdzēji rakstiski vienojas par trūkuma novēršanas termiņu, kurš ir samērīgs ar trūkuma novēršanai ieguldāmo darbu, bet nepārsniedz attiecīgajam darbam nepieciešamo darba laiku normālajos apstākļos, kas piedāvāts tirgū;  

4.2.9. defekta aktā norādītais trūkums un defekti, uz kuriem attiecas Izpildītāja  garantija, tiek novērsti iespējami īsākā termiņā un par Izpildītāja līdzekļiem;
4.2.10. Darbu pabeigšanas diena ir Vienošanās 4.2.6. apakšpunktā noteiktās Tehniskās izpildes dokumentācijas pārbaudes pēdējā diena, ja nav iesniegta rakstiska pretenzija par Darbu apjomu vai kvalitāti.

4.3. Papildu remontdarbu izpildes kārtība:
4.3.1. ja Darbu izpildes laikā Izpildītājs konstatē, ka, lai nodrošinātu Helikoptera dzinēja lidojumderīgumu, nepieciešams veikt Papildu remontdarbus, kas nav paredzami bez Helikoptera dzinēja izjaukšanas un testēšanas, Izpildītājs nekavējoties par to informē Pasūtītāju telefoniski vai elektroniski, un 10 (desmit) Izpildītāja darba dienu laikā sagatavo un pa e-pastu nosūta Pasūtītājam Ofertes papildinājumu. Iesniedzot Ofertes papildinājumu, Izpildītājs ievēro šādas prasības:

4.3.1.1. piedāvātā Papildu remontdarbu cena, izpildot Plānveida darbus var būt zemāka, bet tā nedrīkst pārsniegt noteikto Fiksēto darbu cenu;
4.3.1.2. norāda attiecīgo Papildu remontdarbu veikšanai paredzēto darba apjomu cilvēkstundās un citu darbu izpildei saistošo izdevumu daudzumu un cenu euro (EUR) vai ASV dolāros (USD) bez PVN;

4.3.1.3. norāda attiecīgo Papildu remontdarbu veikšanai nepieciešamās rezerves daļas, materiālus un kopējās Papildu remontdarbu izpildes izmaksas euro (EUR) vai ASV dolāros (USD) bez PVN;
4.3.1.4. norāda Papildu remontdarbu izpildes vietu un termiņu, kurš tiek izteikts Izpildītāja darba dienās;
4.3.1.5. norāda attiecīgo Papildu remontdarbu veikšanai speciālista papildu diennakšu komandējuma izdevumus, reizinot komandējumam nepieciešamo diennakšu skaitu ar speciālista komandējuma izdevumu cenu euro (EUR) vai ASV dolāros (USD) bez PVN (ja attiecināms);
4.3.1.6. Papildu remontdarbu izpildes termiņš var būt īsāks, bet tas nedrīkst pārsniegt Darbu maksimālo izpildes termiņu. 

4.3.2.
Ofertes papildinājumā iekļaujamās Vienošanās 4.3.1.3. apakšpunktā minēto rezerves daļu un materiālu iegādes izmaksas Izpildītājs nosaka, ņemot vērā spēkā esošu rezerves daļu ražotāja cenrādi, materiālu vidējās tirgus cenas un savas piedāvātās atlaides saskaņā ar Finanšu piedāvājumu;
4.3.3. Pasūtītājs 3 (trīs) kalendāra dienu laikā pēc Ofertes par nepieciešamajiem Papildu remontdarbiem saņemšanas veic vienu no šādām darbībām:

4.3.3.1. nosūta Akcepta vēstuli Izpildītājam; 

4.3.3.2. izdara atzīmi uz Ofertes, ka: a) nepiekrīt atzinumā norādīto Papildu remontdarbu izpildei; b) norāda, vai turpmāka Darbu izpilde ir lietderīga; c) informē Izpildītāju par turpmāko rīcību ar Helikoptera dzinēju (piemēram — jānosūta Pasūtītājam) un nosūta ieskenētu Oferti  Izpildītājam;
4.3.4. Izpildītājs akceptētos Papildu remontdarbus veic Ofertes papildinājumā piedāvātajā termiņā. Papildu remontdarbu izpildes termiņš (Izpildītāja darba dienās) tiek uzskaitīts no otrās Izpildītāja darba dienas, kad Pasūtītājs nosūtījis Izpildītājam Akcepta vēstuli, atbildot uz Ofertes papildinājumu;
4.3.5. Papildu remontdarbu izpilde notiek analoģiski Darbu izpildes un nodošanas kārtībai, ņemot vērā Darbu izpildes vietu (Vienošanās 4.1. vai 4.2. apakšpunkts); 

4.3.6. Papildu remontdarbu rezultātu nodošana Pasūtītājam notiek kopā ar sākotnēji pasūtīto Darbu rezultātiem atbilstoši Vienošanās 4.1. vai 4.2. apakšpunkta prasībām. 
4.4. Darbu izpildes termiņi:
4.4.1. Darbu līgumos noteiktie Darbu izpildes termiņi tiek pagarināti uz Pasūtītāja radīto aizkavēšanas laiku, kas tiek izteikts dienās;

4.4.2. Pasūtītājs fiksē Pasūtītāja radīto aizkavēšanas laiku un nosūta Izpildītājam uz e-pastu paziņojuma veidā;

4.4.3. ja Izpildītājs uzskata, ka Pasūtītājs ar savu rīcību aizkavējis Darbu līguma izpildes termiņa izpildi un nav saņēmis vienošanās 4.4.2. apakšpunktā minēto paziņojumu, Izpildītājs nosūta Pasūtītājam uz e-pastu paziņojumu par Pasūtītāja radītā aizkavēšanas laika faktiem. 

5. Darbu cena un apmaksas kārtība
5.1. Pasūtītājs un Izpildītājs vienojas, ka Vienošanās līgumcena nepārsniedz 1 000 000,00 EUR (viens miljons euro un 0 centi) bez PVN.
5.2. Maksimālā Darbu cena par vienību ir noteikta Finanšu piedāvājumā.
5.3. Darbu cenā ietverti visi ar Darbu izpildi saistītie Izpildītāja tiešie un netiešie izdevumi, tai skaitā visi maksājamie nodokļi un nodevas Izpildītāja reģistrācijas valstī, kā arī kredītiestādei (apdrošināšanas sabiedrībai) maksājamā komisijas maksa par priekšapmaksas atmaksas garantijas izdošanu (Vienošanās 12. punkts). Darbu cenā neietilpst PVN, Helikoptera dzinēja atmuitošanas un Piegādes izdevumi un citas muitas vai importa/eksporta nodevas, nodokļi, tarifi vai nodevas ko apmaksa Pasūtītājs). 

Piezīme: Piemērojot Vienošanās 5.3. apakšpunktu, Līdzēji ir saistīti arī ar komercnosacījumiem, kas ietverti Vienošanās 6. pielikumā “ITP Aero vispārīgi pārdošanas noteikumi” (pretendenta komercpolitika attiecībā uz darījumiem par turbodzinēju “Pratt & Whitney Canada PW206C” tehnisko apkopi un remontu) tomēr tikai tiktāl, ciktāl tie precizē Vienošanās 5.3. apakšpunktā noteikto atbildības apjomu un nav pretrunā ar Vienošanās noteikumiem.
5.4. Par izpildītajiem Darbiem Izpildītājs pēc iespējas ātrāk, bet ne vēlāk kā 25 (divdesmit pieci) kalendāro dienu laikā pēc Darbu pabeigšanas dienas iesniedz Pasūtītājam rēķinu.
5.5. Izrakstot rēķinu, Izpildītājs tajā norāda Darbu līgumā (tajā skaitā Papildu remontdarbu, ja tādi tika apstiprināti no Pasūtītāja puses) apstiprinātās cenas.
5.6. Rēķinu Pasūtītājs apmaksā 30 (trīsdesmit) kalendāro dienu laikā no rēķina saņemšanas dienas.

5.7. Līdzējiem vienojoties, Pasūtītājs var samaksāt priekšapmaksu līdz 40 % (četrdesmit procenti) no Darbu līguma līgumcenas. Ja priekšapmaksas maksājums ir 30 000,00 EUR (trīsdesmit tūkstoši euro un 0 centi) vai 32 000,00 USD (trīsdesmit divi tūkstoši ASV dolāri un 0 centi) no Darbu līguma līgumcenas vai lielāks, tad Izpildītājs papildus rēķinam iesniedz Pasūtītājam Vienošanās 12.1. apakšpunktā paredzēto priekšapmaksas atmaksas garantiju. Priekšapmaksas apmērs tiek noteikts Darbu līgumā.
5.8. Par maksājuma izpildes dienu tiek uzskatīta diena, kad Pasūtītājs ir nodevis Valsts kasei rēķina apmaksas maksāšanas uzdevumu.

5.9. Pasūtītājs apmaksā PVN saskaņā ar Latvijas Republikas normatīvo aktu prasībām.
5.10. Maksājumus veic euro (EUR) vai ASV dolāros (USD) atkarībā no Finanšu piedāvājumā norādītās valūtas.
6. Kvalitātes prasības un garantijas noteikumi

6.1. Darbu izpildījuma garantijas termiņi noteikti saskaņā ar Tehnisko specifikāciju un Izpildītāja komerciālajiem noteikumiem un nosacījumiem Vienošanās 6. pielikumā “ITP Aero vispārīgi pārdošanas noteikumi”);
Piezīme. Vienošanās 6.1. apakšpunktā minētā dokumenta noteiktais garantijas laiks neattiecas uz Helikoptera dzinēja daļām, kuru ražotāja noteiktais darbmūžs ir īsāks par Vienošanās 6.1. apakšpunktā minētā dokumenta noteikto garantijas laiku. Šādas Helikoptera dzinēja daļas garantijas laiks ir nosakāms ar helikoptera dzinēja ražotāja garantijas politiku un primāro detaļu servisa politiku.

6.2. Izpildītājs garantē, ka Darbu pabeigšanas brīdī darbi atbildīs attiecīgajām Pratt&Whitney Canada specifikācijām un nozares labās meistarības standartiem. Turklāt Izpildītājs garantē, ka piegādes brīdī jaunas, salabotas, kapitāli remontētas vai apmainītas helikoptera dzinēja detaļas un piederumi, kas tiek nodrošināti kā pakalpojuma daļa, būs bez materiālu un izpildījuma defektiem un atbildīs attiecīgajiem ražotāja norādījumiem par turpmāko lidojumderīguma nodrošināšanu, balstoties uz pieejamo informāciju attiecīgajā brīdī. Minētā garantija neaptver Helikoptera dzinēja dabisko nolietošanos, kā arī Helikoptera dzinēja defektus, kas radušies nejauši vai Pasūtītāja vainas dēļ, Helikoptera dzinēju lietojot neatbilstoši tam paredzētajiem mērķiem vai uzturot (ekspluatējot) neatbilstoši Izpildītāja un Helikoptera dzinēja ražotāja sniegtajām instrukcijām. Lai novērstu jebkādas neskaidrības, garantijas prasību termiņš helikoptera dzinēju remonta pakalpojumiem un Izpildītāja pienākumi ir noteikti saskaņā ar Uzņēmēja komerciālajiem noteikumiem, kas ir iekļauti Līguma 6. pielikumā (ražotāja vai pretendenta standarta tirdzniecības noteikumi un nosacījumi);  
6.3. Ja Pasūtītājs konstatē garantijas gadījumu, Pasūtītājs iesniedz Izpildītājam rakstisku pieprasījumu novērst attiecīgo Darbu izpildījuma trūkumu (defektu) 30 (trīsdesmit) dienu laikā pēc defekta rašanās. Defekta aktā un pieņemtajiem garantijas prasījumiem Līdzēji rakstiski vienojas par defekta novēršanas termiņu, kas ir samērīgs ar defekta novēršanai nepieciešamo darbu apjomu, bet nedrīkst pārsniegt laiku, kas parasti nepieciešams šādam darbam normālos tirgus apstākļos. Izpildītājam defekts jānovērš Defekta aktā norādītajā termiņā (piemēram, veicot helikoptera dzinēja daļas remontu vai nomaiņu, vai piegādājot trūkstošās detaļas). Iepriekš minētais ir vienīgais Pasūtītāja tiesiskais līdzeklis un vienīgā Izpildītāja atbildība saistībā ar jebkuru garantiju.
6.4. Attiecībā uz pieņemtajām garantijas prasībām, izpildītājs saskaņo ar Pasūtītāju defekta novēršanas termiņu un paraksta defekta aktu pēc iespējas ātrāk, bet ne vēlāk kā 15 (piecpadsmit) dienu laikā (vai vienojoties par citu termiņu) no Pasūtītāja rakstiska pieprasījuma novērst attiecīgo Darbu izpildījuma trūkumu (defektu) saņemšanas dienas.
6.5. Izpildītājs, izpildot savas garantijas saistības, ir tiesīgs pieprasīt, lai Pasūtītājs nogādātu Helikoptera dzinēju Izpildītāja bāzē.
6.6. Izpildītājs garantijas saistību izpildes ietvaros var pieprasīt Pasūtītāju patstāvīgi veikt Helikoptera dzinēja daļas atdalīšanu no Helikoptera dzinēja (Helikoptera dzinēja daļas demontāžu), lūgt Helikoptera dzinēju vai tā daļu nogādāt līdz Izpildītāja vai Helikoptera dzinēja ražotāja uzņēmumam, izmantojot pārvadātāja vai ekspeditora pakalpojumus, kā arī lūgt Pasūtītāju patstāvīgi veikt no Izpildītāja saņemtās Helikoptera dzinēja daļas uzstādīšanu. Pasūtītājs šādu Izpildītāja lūgumu izpilda, ja vien nepastāv svarīgs iemesls atteikt lūguma izpildi (piemēram, pasūtītāja personālam nav pietiekama kvalifikācija, lai veiktu attiecīgās Helikoptera dzinēja daļas atdalīšanu no Helikoptera dzinēja, Pasūtītājam nav pietiekami precīza informācija par Helikoptera dzinēja defektu (Helikoptera dzinēja neatbilstošas darbības patiesajiem iemesliem)). Ja Pasūtītājs nolemj izpildīt Izpildītāja lūgumu par Helikoptera dzinēja vai Helikoptera dzinēja daļas nogādāšanu līdz Izpildītāja bāzei vai Helikoptera dzinēja ražotāja uzņēmumam, tad Izpildītājs atlīdzina Pasūtītājam visus Piegādes izdevumus, ar nosacījumu, ka garantijas prasības, saskaņā ar šo 6.punktu punktu, ir spēkā. Izpildītājs, atsevišķi informējot par to Pasūtītāju, var arī patstāvīgi nodrošināt Helikoptera dzinēja vai Helikoptera dzinēja daļas nogādāšanu līdz Izpildītāja bāzei vai Helikoptera dzinēja ražotāja uzņēmumam (slēdzot attiecīgus pārvadājuma vai ekspedīcijas līgumus).
Piezīme. Šī Vienošanās apakšpunkta izpratnē par svarīgu iemeslu nav atzīstama tāda aprīkojuma, darbarīka vai instrumenta neesamība LBG ASOB bāzē, kas ir nepieciešams Helikoptera dzinēja plānveida apkopes darbu (line&base maintenance) izpildei.
6.7. Izpildītājs nodod garantijas saistību izpildījumu Pasūtītājam pārbaudei un Pasūtītājs pārbauda garantijas saistību izpildījumu, ievērojot analoģisku kārtību tai, kāda Vienošanās noteikta attiecībā uz Darbu izpildījuma nodošanu pārbaudei un pārbaudi (Vienošanās 4.1., 4.2.apakšpunkts, darbu izpildes vieta LBG ASOB bāzē vai Izpildītāja bāzē).
6.8. Ja Izpildītājs nav izpildījis garantijas saistības defekta aktā noteiktajā termiņā, Pasūtītājs, ne mazāk kā 10 (desmit) darba dienas iepriekš rakstiski par to brīdinot Izpildītāju un nodrošinot Izpildītājam saprātīgu laiku novērst defektus, ir tiesīgs patstāvīgi vai pieaicinot trešās personas veikt visas nepieciešamās darbības, lai novērstu attiecīgo Darbu izpildījuma trūkumu (defektu). Izpildītājs, ar nosacījumu, ka garantijas prasības, saskaņā ar šo 6.1. apakšpunktu, ir spēkā, šādā gadījumā atlīdzina Pasūtītājam visus šajā sakarā radušos izdevumus, kā arī Pasūtītājam ir tiesības prasīt no Izpildītāja attiecīgi Vienošanās 7.4. apakšpunktā noteikto līgumsodu.
6.9. Ja Pasūtītājs konstatē tādu garantijas gadījumu, kura dēļ Pasūtītājs Helikoptera dzinēju nevar lietot un garantijas prasība ir apstiprināta kā pamatota, tad attiecīgā Helikoptera dzinēja garantijas laiks pagarinās par laika posmu, kas ir vienāds ar laika periodu no dienas, kad Līdzēji parakstīja defekta aktu, līdz dienai, kad Izpildītājs attiecīgo Darbu izpildījuma trūkumu (defektu) novērš.
6.10. Līdzējiem ir saistoši  Vispārīgās vienošanās 6. pielikumā “ITP Aero vispārīgie pārdošanas noteikumi” iekļautie noteikumi tomēr tikai tiktāl, ciktāl tie precizē Vienošanās 6. punktā noteikto un nav pretrunā ar Vienošanās noteikumiem.
7. Līdzēju atbildība un līgumsodi

7.1. Līdzēji ir savstarpēji atbildīgi par tīšas Vienošanās saistību nepildīšanas, pārkāpuma vai rupjas nolaidības rezultātā otram Līdzējam nodarītajiem zaudējumiem, tajā skaitā par savu darbinieku vai Vienošanās izpildē iesaistīto trešo personu tīšas Vienošanās saistību nepildīšanas, pārkāpuma vai rupjas nolaidības rezultātā otram Līdzējam nodarītajiem zaudējumiem, atbilstoši Latvijas Republikas Civillikuma regulējumam.
Piezīme: Līdzējiem, piemērojot Vienošanās 7.1. apakšpunktu, ir saistoši arī Vienošanās 6. pielikumā pievienotie “ITP Aero vispārīgie pārdošanas noteikumi”, tomēr tikai tiktāl, ciktāl tie precizē Vienošanās 7.1. apakšpunktā paredzēto saistību atbildības apjomu un nav pretrunā ar Vienošanās noteikumiem.

7.2. Līdzējs ir atbildīgs par otra Līdzēja valdījumā esošām lietām, kas saskaņā ar Vienošanos nodotas Līdzējam. Līdzējs attiecas pret šīm lietām saudzīgi un ar pienācīgu rūpību — tā, it kā tās būtu viņa paša.

7.3. Ja Izpildītājs neievēro Vienošanās vai Darbu līgumā noteiktos Darbu izpildes termiņus, tad Pasūtītājam ir tiesības prasīt līgumsoda samaksu par katru termiņa kavējuma kalendāro dienu 0,05 % (nulle, komats, nulle pieci procenti) apmērā no attiecīgo Darbu cenas, bet ne vairāk kā 5 % (pieci procenti) apmērā no pasūtīto Darbu cenas.
7.4. Ja Izpildītājs kavē garantijas saistību izpildes termiņu, kurš ir noteikts defekta aktā, tad Izpildītājs maksā Pasūtītājam līgumsodu 30,00 euro (trīsdesmit euro un 0 centi) vai 32 USD (trīsdesmit divi  ASV dolāri un 0 centi) apmērā par katru nokavēto dienu (taču ne vairāk par 5% (pieci procenti) no attiecīgo Darbu kopējās vērtības.

 7.5. Ja Izpildītājs nav nodrošinājis kāda ar Vienošanos noteiktā pienākuma izpildi, kas nav Darbu izpildes termiņa un  garantijas saistību izpildes termiņa izpilde, bet Darbu līgums vēl nav noslēgts, tad Pasūtītājs var fiksēt šādu gadījumu, nosūtot Izpildītājam pretenziju ierakstīta pasta sūtījuma veidā, un Pasūtītājam ir tiesības prasīt no Izpildītāja ikreizēju līgumsoda samaksu 100,00 EUR (viens simts euro) vai 106,40 USD (viens simts seši ASV dolāri un 40 centi).

7.6. Izpildītājam līgumsods jāsamaksā 30 (trīsdesmit) kalendāra dienu laikā no Pasūtītāja izrakstītā rēķina par līgumsoda samaksu nosūtīšanas dienas. Ja Izpildītājs nesamaksā līgumsodu šajā termiņā, Pasūtītājam ir tiesības vienpusēji, nesaskaņojot ar Izpildītāju, ieturēt Izpildītājam aprēķināto līgumsodu no Darbu līguma cenas, rakstiski par to informējot Izpildītāju. 

7.7. Ja Pasūtītājs neievēro maksājumu termiņu, tas maksā Izpildītājam līgumsodu 0,05 % (nulle, komats, nulle pieci procenti) apmērā no laikā nesamaksātās summas par katru nokavēto kalendāro dienu, bet ne vairāk kā 10 % (desmit procenti) no laikā nesamaksātās summas. 

7.8. Jebkura ar Vienošanos noteiktā zaudējumu kompensācija vai līgumsoda samaksa neatbrīvo Līdzējus no to saistību pilnīgas izpildes.
7.9. Ciktāl to atļauj piemērojamie tiesību akti, Pasūtītājs piekrīt, ka Izpildītājs nav atbildīgs par netiešiem, īpašiem, nejaušiem vai izrietošiem zaudējumiem vai līdzīga rakstura zaudējumiem, tostarp, bet ne tikai par peļņas vai ieņēmumu zaudējumu, dzinēja neizmantošanas radītiem zaudējumiem, īpašuma bojājumiem, trešo personu prasībām, tostarp personisku traumu vai nāves gadījumiem. Izpildītāja kopējā atbildība saskaņā ar šo līgumu, neatkarīgi no tās iemesla (izņemot atbildību par personīgu traumu, ko izraisījusi Izpildītāja nolaidība, vai gadījumos, kad Izpildītājs rīkojies ar tīšu ļaunprātību), neatkarīgi no tā, vai tā izriet no līguma, garantijas, produktu atbildības vai citiem normatīviem aktiem, ir ierobežota ar mazāko no šādiem apjomiem – Pasūtītāja faktiskie zaudējumi vai Pasūtītāja samaksātā cena Izpildītājam par darbu. Pasūtītājs apņemas atlīdzināt Izpildītājam visus trešo personu prasību zaudējumus, kas pārsniedz šo summu. Visas prasības pret Izpildītāju jāceļ viena gada laikā pēc prasības rašanās, un Pasūtītājs skaidri atsakās no jebkādas ilgākas noilguma termiņa piemērošanas.
Piezīme: Līdzējiem, piemērojot Vienošanās 7.9. apakšpunktu, ir saistoši arī Vienošanās 6. pielikumā pievienotie “ITP Aero vispārīgie pārdošanas noteikumi”, tomēr tikai tiktāl, ciktāl tie precizē Vienošanās 7.1. apakšpunktā paredzēto saistību atbildības apjomu un nav pretrunā ar Vienošanās noteikumiem.
8. Vispārējās Līdzēju tiesības un pienākumi
8.1.
Līdzējiem ir pienākums veikt visus pasākumus, lai pēc iespējas samazinātu iespējamos zaudējumus otrajam Līdzējam.

8.2. Izpildītājam ir pienākums piedāvāt Ofertē Darba uzsākšanas laiku (datumu), kurš tika pieprasīts Uzaicinājumā vai sakarā ar objektīvajiem apstākļiem piedāvāt citu Darba uzsākšanas laiku (datumu), kurš būtiski neatliek Darbu uzsākšanas laiku.

Piezīme: Par būtiski atlikto Darbu uzsākšanas laiku tiek uzskaitīts: 30 (trīsdesmit) kalendāra dienas Darbiem, kas nav AOG un 8 (astoņi) Izpildītāja darba dienas Darbiem pēc AOG.     
8.3. Izpildītājs Vienošanās saistību izpildē var piesaistīt apakšuzņēmējus, iepriekš rakstiski saskaņojot ar Pasūtītāju. 

8.4. Izpildītājs Vienošanās apakšuzņēmējus drīkst nomainīt vai piesaistīt jaunus apakšuzņēmējus tikai ar Pasūtītāja rakstveida piekrišanu, ievērojot Latvijas Republikas Publisko iepirkumu likuma, KR,  Pasūtītāja MOE prasības. Visas izmaksas, kas saistītas ar apakšuzņēmēju piesaistīšanu, sedz Izpildītājs. Izpildītājs apliecina, ka atbilstoši Publisko iepirkumu likuma 63. panta ceturtās daļas prasībām, Darbiem, kuri tiks veikti LBG ASOB bāzē, tiek piesaistīti apakšuzņēmēji un apakšuzņēmēju apakšuzņēmēji, kuri norādīti Vienošanās 7. pielikumā.

8.5. Izpildītājam ir tiesības nodot glabāšanā Pasūtītājam rezerves daļas, materiālus un izejvielas, kuras paredzēts izmantot Darbu veikšanai LBG ASOB bāzē, un Pasūtītājam ir pienākums nodrošināt šo rezerves daļu, materiālu un izejvielu pienācīgu uzglabāšanu atbilstoši KR un Pasūtītāja MOE prasībām. 


8.6. Pasūtītājam ir pienākums nodrošināt Izpildītāja piekļuvi LBG ASOB bāzei, lai Izpildītājs varētu veikt Darbus.


8.7. Izpildītājs, veicot Darbus LBG ASOB bāzē, iesaista tajos Pasūtītāja personālu, lai nodrošinātu tā darba iemaņu pilnveidošanu. 


8.8. Izpildītājam ir pienākums nodrošināt Darbu izpildes kvalitāti atbilstoši Vienošanās un Darbu līguma noteikumiem.


8.9. Pasūtītājam ir pienākums kārtot visas formalitātes (atmuitošanas un stratēģiskas nozīmes preču eksporta jautājumi), kuras ir saistītas ar  Helikoptera dzinēja nosūtīšanu atbilstoši Tehniskai specifikācijai .

8.10. Izpildītājam ir pienākums pēc Pasūtītāja pieprasījuma 5 (pieci) kalendāra dienu laikā iesniegt Pasūtītājam informāciju par Izpildītāja darba dienām, atsevišķi norādot brīvdienas un ar valsts kompetento iestādi oficiāli atzītas svētku dienas. 


8.11. Pasūtītājs, pamatojoties uz Eiropas Aviācijas drošības aģentūras (turpmāk – EASA) izpilddirektora 2020. gada 13. martā pieņemtajā Izpilddirektora lēmumā Nr. 2020/002/R” noteiktajām prasībām uz AMC M.A.708(c) XI pielikumā – Līgumā paredzētā apkope “Pieņemamie atbilstības nodrošināšanas līdzekļi un norādījumi KR pantiem” noteiktajām prasībām attiecībā uz visiem grozījumiem līdz I pielikumam “Pieņemamie atbilstības nodrošināšanas līdzekļi (AMC) un norādījumi (GM) KR I pielikumam (M daļai), 2. izdevums – 3. grozījums, pēc Līguma noslēgšanas reizi divos gados nosūta Izpildītājam pieprasījumu anketas veidā, lūdzot sniegt informāciju par EASA kvalitātes atbilstības aspektiem.
Piezīme: Atbilstību apstiprinājumam pārbauda EASA, saskaņā ar divpusējo vienošanos. Sākotnējo atbilstību Vienošanai pārbauda Vienošanās iepirkumu komisija, bet atkārtotu (periodisku) atbilstību Vienošanai pārbauda Pasūtītājs (Kvalitātes vadītājs).

8.12. Izpildītājs 30 (trīsdesmit) kalendāro dienu laikā nodrošina Vienošanās 8.11. apakšpunktā pieprasītās informācijas iesniegšanu Pasūtītājam par viņu un esošo apakšuzņēmēju apstiprināto tehnisko organizāciju.


8.13. Pamatojoties uz Vienošanās 8.11.apakšpunktā noteiktajām prasībām, pasūtītājs ir tiesīgs pieprasīt Izpildītājam novērst konstatētās neatbilstības KR  prasībām un Izpildītājam ir pienākums novērst šīs neatbilstības termiņā, par kuru tas ir vienojies ar Pasūtītāju.

8.14. Beidzoties Vienošanās 8.13. apakšpunktā minētajam termiņam, Izpildītājam ir pienākums 10 (desmit) kalendāro dienu laikā rakstiski paziņot Pasūtītājam par konstatēto neatbilstību novēršanu vai par objektīviem apstākļiem, kuru iemeslu dēļ konstatētās neatbilstības nav novērstas.
9. Vienošanās un Darbu līguma darbības termiņš, 

grozīšana un laušana

9.1. Vienošanās stājas spēkā tās parakstīšanas brīdī un ir spēkā līdz Līdzēju saistību pilnīgai izpildei. Pasūtītājs 4 (četri) gadu laikā ir tiesīgs vērsties ar Uzaicinājumu pie Izpildītāja un noslēgt Darbu līgumu.


9.2.  Darbu līgums stājas spēkā:

9.2.1. otrajā Izpildītāja darba dienā pēc Akcepta vēstules nosūtīšanas dienas, kad Pasūtītājs nosūta Akcepta vēstuli, parakstot to ar drošu elektronisko parakstu un izmantojot e-pastu;
9.2.2. septītajā dienā pēc Akcepta vēstules nodošanas pastā, kad Pasūtītājs nosūta Akcepta vēstuli kā ierakstīto pasta sūtījumu.

9.3. Vienošanos vai Darbu līgumu var grozīt vai lauzt, Līdzējiem vienojoties un ievērojot Latvijas Republikas Publisko iepirkumu likuma 61. panta prasības. Šādas vienošanās tiek noformētas rakstiski un kļūst par Vienošanās vai Darbu līguma neatņemamām sastāvdaļām. 

9.4. Līdzēji var vienoties par Vienošanās noteikto apakšuzņēmēju nomaiņu (ja tādi ir noteikti) vai jaunu apakšuzņēmēju piesaisti Publisko iepirkumu likuma 62. pantā un Vienošanās noteiktajā kārtībā. 

9.5. Pasūtītājam ir tiesības vienpusēji lauzt Vienošanos un/vai Darbu līgumu, rakstveidā brīdinot par to Izpildītāju vismaz 30 (trīsdesmit) kalendārās dienas iepriekš.


9.6. Līdzējiem ir tiesības vienpusēji lauzt Vienošanos un/vai Darbu līgumu, par to paziņojot otram Līdzējam, ja Vienošanās izpildes laikā kādam no Līdzējiem ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.


9.7. Ja Vienošanās un/vai Darbu līgums tiek atcelts, pamatojoties uz Vienošanās  9.5. vai 9.6. apakšpunktu, kad Izpildītājs ir jau izpildījis Darbus vai daļēji izpildījis Darbus un Pasūtītājs samaksājis priekšapmaksu, tad, pēc Līdzēju savstarpējas vienošanās:

9.7.1. Līdzēji sastāda aktu par faktiski veikto Darbu apjomu un to vērtību. Pasūtītājs pieņem Darbus tādā apjomā, kādā tie ir faktiski veikti, to objektīvi ir iespējams pieņemt un tie ir turpmāk izmantojami;

9.7.2. Izpildītājs Darbu izpildes vietā nodod Pasūtītājam Helikoptera dzinēju pēc Vienošanās 9.7.1.apakšpunktā noteiktā akta sastādīšanas; 
9.7.3. Pasūtītājs apmaksā Izpildītājam Vienošanās 9.7.1.apakšpunktā noteiktajā kārtībā pieņemtos Darbus vai, veicot samaksātās priekšapmaksas un pieņemto Darbu cenas aprēķinu, atlīdzina Izpildītājam izdevumus par izpildītajiem Darbiem, bet Izpildītājs 10 (desmit) dienu laikā pēc savstarpējas vienošanās pārskaita aprēķinātās priekšapmaksas daļu Pasūtītāja norēķinu kontā.
9.8. Ja Vienošanās un/vai Darbu līgums tiek atcelts, pamatojoties uz Vienošanās 9.5. vai 9.6.  apakšpunktu, kad Izpildītājs nav veicis Darbus, bet Pasūtītājs samaksājis priekšapmaksu, tad Izpildītājs 20 (divdesmit) Izpildītāja darba dienu laikā pēc Vienošanās un/vai Darbu līguma atcelšanas atmaksā Pasūtītājam tā samaksāto priekšapmaksu Pasūtītāja norēķinu kontā.
  9.9. Būtiski Vienošanās un/vai Darbu līguma grozījumi ir pieļaujami šādos gadījumos:

9.9.1. Līguma izpildes termiņi var tikt pagarināti, ja objektīvu iemeslu dēļ Izpildītājs nevar Vienošanās noteiktajā kārtībā uzsākt vai izpildīt Darbus Darbu līgumā noteiktajā termiņā (piemēram, tiek kavēts Darbos uzstādāmās rezerves daļas ražošanas termiņš, par kuru rakstiski paziņojis Helikoptera dzinēja ražotājs);

9.9.2. Finanšu piedāvājumā norādītās cenas var tikt palielinātas, ja Izpildītāja bāzes atrašanās valstī attiecīgo pakalpojumu tirgus cena, salīdzinājumā ar Vienošanās noslēgšanas dienu, ir cēlusies (piemēram, inflācija, nodokļu likmes izmaiņas, izmantojamo rezerves daļu ražotāja cenas izmaiņas).

9.10. Izpildītājs Pasūtītājam iesniedz rakstisku lūgumu, kā arī attiecīgus pamatojošus dokumentus, kas apstiprina Izpildītāja informāciju par Darbu cenu izmaiņām. Šādā gadījumā cenu izmaiņas procentuālā izteiksmē ir pieļaujamas tikai kompetentas iestādes izziņā norādītajā apjomā vai helikopteru dzinēju ražotāja cenrādī. Minēto lūgumu Izpildītājs var iesniegt Pasūtītājam ne biežāk kā vienu reizi gadā.
9.11. Izpildītājs, lūdzot pagarināt Darbu izpildes termiņu, iesniedz Pasūtītājam pamatojošos dokumentus, kas nepārprotami norāda uz attiecīgo Darbu kavējuma faktu un objektīvos apstākļus, kas ietekmē izpildes termiņus.
9.12. Pasūtītājs pēc Vienošanās 9.10. un 9.11. apakšpunktā minētā lūguma saņemšanas dienas izvērtē, vai Izpildītāja iesniegtie pierādījumi ir atzīstami vai nav atzīstami par pietiekamiem. Ja Pasūtītājs neapstiprina šādu pamatotu cenu korekcijas pieprasījumu, Izpildītājam ir tiesības izbeigt Vienošanos bez jebkādas atbildības, iesniedzot Pasūtītājam rakstisku paziņojumu vismaz 30 (trīsdesmit) kalendārās dienas iepriekš.
9.13. Pasūtītājs, izvērtējot Izpildītāja iesniegtos dokumentus, ir tiesīgs pagarināt Darbu izpildes termiņu par tādu laika periodu, kāds objektīvi ir nepieciešams, lai novērstu neparedzēto apstākļu radītās sekas uz Vienošanās izpildi.
9.14. Visus savus izdevumus un zaudējumus, kas Līdzējiem radušies saistībā ar Vienošanās atcelšanu, katrs Līdzējis sedz pats.
9.15. Līdzēji apņemas ievērot visus piemērojamos eksporta, importa, sankciju, muitas un Amerikas Savienoto Valstu (ASV) pretboikota likumus, noteikumus, rīkojumus vai direktīvas, kas izdotas jebkuras attiecīgās iestādes (“Eksporta tiesību akti”) un kas regulē vai kontrolē jebkādu preču, pakalpojumu vai ar tiem saistītu tehnisko datu nodošanu, eksportu, importu, atkārtotu nodošanu vai reeksportu, uz kuriem attiecas Vienošanās vai kuri ir saistīti ar katra Līdzēja attiecīgajām darbībām un saistībām saskaņā ar Vienošanos. Eksporta tiesību aktu saturs neaprobežojas ar ASV, Kanādas, Vācijas, Apvienotās Karalistes (AK), Eiropas Savienības (ES) un jebkuras citas attiecīgās jurisdikcijas valdību izdotajiem likumiem un noteikumiem.
9.16. Vienošanās izpilde ir pakļauta jebkuras nepieciešamās valsts licences, atļaujas vai līdzvērtīga apstiprinājuma saņemšanai, saskaņā ar visiem piemērojamajiem eksporta, importa un muitas tiesību aktiem, tostarp, bet ne tikai Kanādas, Vācijas, Eiropas Savienības, Apvienotās Karalistes un Amerikas Savienoto Valstu eksporta, importa un muitas tiesību aktiem, kuri ietekmē šīs Vienošanās ietvaros sniegtās preces vai pakalpojumus un jebkādus ar tiem saistītos tehniskos datus vai to daļas. Bez iepriekšējas rakstiskas piekrišanas Izpildītājam netiks nodoti nekādi ASV International Traffic in Arms Regulations (ITAR) regulēti produkti, pakalpojumi vai tehniskie dati. Neatkarīgi no jebkura cita Vienošanās punkta, Izpildītājam nav pienākums nodrošināt aizvietojošas preces, pakalpojumus vai tehniskos datus, kā arī tas nebūs uzskatāms par Vienošanās pārkāpumu, ja jebkura valdība vai cita kompetenta institūcija jebkāda iemesla dēļ atsakās izsniegt vai atjaunot, anulē vai kavē atļaujas izsniegšanu vai atjaunošanu attiecībā uz šīs Vienošanās ietvaros sniegtajām precēm, pakalpojumiem vai tehniskajiem datiem vai to daļām. Katrs Līdzējs apņemas sniegt otram Līdzējam jebkādu saprātīgi pieprasītu informāciju vai dokumentāciju, kas nepieciešama šī Līdzēja atļauju pieteikumu vai atbilstības procedūru nodrošināšanai, tostarp importa sertifikātus un galalietotāja apliecinājumus.

9.17. Neviens no Līdzējiem nedrīkst novirzīt vai izraisīt novirzīšanu, jebkādu Līguma ietvaros piegādātu preču, pakalpojumu vai tehnisko datu (ieskaitot uz šiem tehniskajiem datiem balstītus vai no tiem atvasinātus produktus) uz personu, juridisku personu, valsti vai jebkādu juridisku personu, kas atrodas vai ir reģistrēta valstī, kura ir iekļauta ASV, Kanādas, Vācijas, Apvienotās Karalistes (AK), Eiropas Savienības (ES) vai jebkuras citas piemērojamās jurisdikcijas sankcionēto personu vai valstu sarakstos. Neskarot iepriekš minēto, neviens Līdzējs nedrīkst reeksportēt jebkādu Līguma ietvaros piegādātu helikoptera dzinēju, preces, pakalpojumus vai ar tiem saistītos tehniskos datus (ieskaitot uz tiem balstītus vai no tiem atvasinātus produktus) uz Krieviju vai Baltkrieviju, vai izmantošanai šajās valstīs. Ja kāds no Līdzējiem neievēro savus pienākumus saskaņā ar Vienošanās 9.17. punktu, otram Līdzējam ir tiesības pēc saviem ieskatiem nekavējoties izbeigt Līgumu bez jebkādas atbildības, nosūtot par to rakstisku paziņojumu otram Līdzējam.
Piezīme: Līdzējiem, piemērojot Vienošanās 9.9.-9.10. apakšpunktu, ir saistoši šādi noteikumi, ciktāl tie precizē Vienošanās paredzēto grozījumu kārtību un nav pretrunā ar Vienošanās nosacījumiem: 

Finanšu piedāvājumā norādītās Darbu cenas 2026.gadā ir balstītas uz 2026. gada ekonomiskajiem apstākļiem. Finanšu piedāvājuma Darbu cenas no 2027.gada līdz 2030.gadam Izpildītājs norāda ar Izpildītajam zināmo (no iepriekšējo gadu pieredzes) Darbu cenu sadārdzinājumu (2026.gada cenas plus attiecīgā gada sadārdzinājums).

10. Nepārvarama vara
10.1. Līdzēji tiek atbrīvoti no atbildības par Vienošanās pilnīgu vai daļēju neizpildi, ja šāda neizpilde radusies nepārvaramas varas rezultātā, kuras darbība sākusies pēc Vienošanās noslēgšanas. Par nepārvaramu varu Vienošanās izpratnē uzskatāmas, bet neaprobežojas ar šādiem notikumiem: stihiskas nelaimes, avārijas, katastrofas, epidēmijas un kara darbība, streiki, iekšējie nemieri, blokādes. Par nepārvaramu varu nav uzskatāmi iekārtu, materiālu defekti vai to piegādes kavējums.
10.2. Līdzējam, kas atsaucas uz nepārvaramu varu, 10 (desmit) darba dienu laikā par to rakstveidā jāziņo otram Līdzējam. Paziņojumā jānorāda, kā tieši nepārvarama vara ir padarījusi neiespējamu Vienošanās saistību izpildi un kādā termiņā pēc Līdzēja uzskata ir iespējama un paredzama tā ar Vienošanos uzņemto saistību izpilde. Nesavlaicīga paziņojuma iesniegšana pusēm liedz tiesības atsaukties uz nepārvaramu varu.
10.3. Vienošanās izpildes termiņu var pagarināt uz nepārvaramas varas darbības laiku, kā arī, pusēm vienojoties, uz laika posmu, kas ļautu pilnībā izpildīt ar Vienošanos paredzētās saistības. Līdzēji nevar vērsties ar zaudējumu piedziņas prasījumu vai vainot otru līgumslēdzēju pusi Vienošanās nepildīšanā, ja tās izpildi kavē nepārvarama vara. Ja Pasūtītājs izvēlas Vienošanos daļēji pieņemt un patur Vienošanās priekšmeta lietošanas tiesības, tad Pasūtītājs samaksā Izpildītājam par kvalitatīvi izpildīto Vienošanās saistību daļu.
10.4. Ja Vienošanās 10.1. apakšpunktā minētie apstākļi turpinās ilgāk par 90 (deviņdesmit) dienām, Līdzēji vienojas par saistību izpildes atlikšanu, izbeigšanu vai turpināšanu.
11. Sankciju klauzula
11.1. Parakstot Vienošanos, Līdzēji apņemas ievērot atklātas, godīgas, caurspīdīgas un atbildīgas komercdarbības principus, neveikt nekāda veida darbības, kas var novest pie starptautisko, Eiropas Savienības vai nacionālās sankciju vai būtisku finanšu un kapitāla tirgus interešu ietekmējošu Eiropas Savienības vai Ziemeļatlantijas līguma organizācijas dalībvalstu sankciju noteikšanas attiecībā uz pusēm, to valdes un padomes locekļiem, patiesajiem labuma guvējiem, pārstāvēttiesīgajām personām, vai prokūristu, vai personu, kas ir pilnvarota pārstāvēt puses to darbībās, kas saistītas ar filiāli, kā arī veikt preventīvus pasākumus, lai no savas puses nepieļautu iepriekš norādīto sankciju pārkāpumus, kā arī tīšus vai netīšus to apiešanas gadījumus.
11.2. Līdzēji apliecina, ka Vienošanās spēkā stāšanās brīdī tiem (t.sk. to valdes vai padomes locekļiem, patiesajiem labuma guvējiem, pārstāvēttiesīgajām personām vai prokūristam, vai personai, kura ir pilnvarota pārstāvēt to darbībās, kas saistītas ar filiāli) nav piemērotas starptautiskās, Eiropas Savienības vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas. Ja kādas no iepriekšminētajām sankcijām Vienošanās darbības laikā kādam no Līdzējiem tiks piemērotas, attiecīgā Līdzēja pienākums ir par to rakstiski informēt otru Līdzēju ne vēlāk kā nākamajā darba dienā pēc tam, kad attiecīgajam Līdzējam par to ir tapis zināms.
11.3. Pasūtītājam  ir tiesības, neatlīdzinot tādējādi radušos jebkādus zaudējumus, izdevumus un neveicot nekādu kompensāciju izmaksu, nekavējoties vienpusēji atkāpties un izbeigt Vienošanos, rakstiski  par to paziņojot Izpildītājam, ja Vienošanās izpildes laikā Izpildītājam ir piemērotas starptautiskās, Eiropas Savienības vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
11.4. Parakstot Vienošanos, Izpildītājs apliecina, ka nesadarbojas un Vienošanās izpildē netiks piesaistītas tādas personas (t.sk. juridisku personu gadījumā — to valdes vai padomes locekļi, patiesie labuma guvēji, pārstāvēttiesīgās personas vai prokūristi, vai personas, kuras ir pilnvarotas pārstāvēt attiecīgo Līdzēju darbībās, kas saistītas ar filiāli), kurām piemērotas starptautiskās, Eiropas Savienības vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
12. Priekšapmaksas atmaksas garantija
12.1. Izpildītājs pēc iespējas ātrāk, bet ne vēlāk kā 30 (trīsdesmit) dienu laikā pēc Akcepta vēstules saņemšanas dienas iesniedz kredītiestādes vai apdrošināšanas sabiedrības izdotu priekšapmaksas atmaksas garantiju, ja ir veicama priekšapmaksa saskaņā ar Vienošanās 5.7. apakšpunkta noteikumiem. Izpildītājs iesniedz Pasūtītājam tādu priekšapmaksas atmaksas garantiju, kas pēc satura atbilst Vienošanās 8. pielikumā noteiktajam paraugam. Priekšapmaksas atmaksas garantiju Izpildītājs noformē par summu, kura ir vienāda ar naudas summu, ko Pasūtītājam ir pienākums samaksāt Izpildītājam saskaņā ar Vienošanās 5.7. apakšpunktu. Priekšapmaksas atmaksas garantija ir spēkā līdz Darbu pabeigšanas dienai (turpmāk — priekšapmaksas atmaksas garantijas derīguma termiņš). Priekšapmaksas atmaksas garantijas derīguma termiņā ierēķina Slota uzgaidīšanas termiņu un Darbu maksimālo izpildes termiņu. Izpildītājam ir pienākums pagarināt priekšapmaksas atmaksas garantiju, kamēr Darbi nav pieņemti saskaņā ar Vienošanās prasībām.  
12.2. Pasūtītājs ir tiesīgs atteikties pieņemt Izpildītāja iesniegto priekšapmaksas atmaksas garantiju un Izpildītājs, ja Pasūtītājs to pieprasa, iesniedz Pasūtītājam jaunu priekšapmaksas  atmaksas garantiju, ja:
12.2.1. priekšapmaksas atmaksas garantija pēc satura neatbilst līguma Vienošanās 8. pielikumā noteiktajam paraugam;
12.2.2. kredītiestāde (apdrošināšanas sabiedrība), kas izdevusi priekšapmaksas atmaksas garantiju, nav reģistrēta Eiropas Savienības dalībvalstī;
12.2.3. kredītiestāde (apdrošināšanas sabiedrība), kas izdevusi priekšapmaksas atmaksas garantiju, nav saņēmusi atļauju (licenci) kredītiestādes (apdrošināšanas sabiedrības) darbībai atbilstoši tās valsts normatīvajiem aktiem, kurā tā reģistrēta;
12.2.4.  ir pasludināts kredītiestādes (apdrošināšanas sabiedrības), kas izdevusi priekšapmaksas atmaksas garantiju, maksātnespējas process, ir apturēta kredītiestādes (apdrošināšanas sabiedrības) saimnieciskā darbība vai ir ziņas, kas liecina, ka līdz priekšapmaksas atmaksas garantijas spēkā esamības beigu termiņam kredītiestāde (apdrošināšanas sabiedrība) tiks likvidēta.
12.3. Pasūtītājs ir tiesīgs izmantot priekšapmaksas atmaksas garantiju (t.i., pieprasīt kredītiestādei (apdrošināšanas sabiedrībai), kas izdevusi priekšapmaksas atmaksas garantiju, izmaksāt pasūtītājam visu vai daļu no priekšapmaksas atmaksas garantijā paredzētās naudas summas), lai saņemtu naudu, kas Pasūtītājam pienākas saskaņā ar Vienošanos, vai lai segtu zaudējumus, kas Pasūtītājam radušies saistībā ar to, ka Izpildītājs nav izpildījis saistības vai nav tās izpildījis Darbu līgumā noteiktajā termiņā.
Piezīme: Līdzēji, noslēdzot atsevišķu rakstisku vienošanos, var vienoties par to, ka kredītiestādes vai apdrošināšanas sabiedrības priekšapmaksas atmaksas garantijas vietā tiek iesniegta trešās personas, kas nav ne kredītiestāde, ne apdrošināšanas sabiedrība, priekšapmaksas atmaksas garantija. Vienošanās 12.1. apakšpunktā paredzēto priekšapmaksas atmaksas garantiju Izpildītājs iesniedz Pasūtītāja atbildīgajai personai personiski pret parakstu “Jaunsmilgās”, Runtortā, Isnaudas pagastā, Ludzas novadā, LV-5701, Latvijā, nosūtot ar kurjerpastu vai iesniedzot elektronisko dokumentu uz e-pastu: asop@rs.gov.lv.
13. Noslēguma jautājumi
13.1. Visi jautājumi, kas netiek regulēti ar Vienošanos, tiek risināti saskaņā ar Latvijas Republikas normatīvajiem aktiem.

13.2. Jebkurš strīds, nesaskaņa vai prasība, kas izriet no Vienošanās, kas skar to vai tās pārkāpšanu, izbeigšanu vai spēkā neesamību un kuru nevar noregulēt savstarpējās sarunās (klātienes sarunas tiek protokolētas (ierakstītas)) starp Līdzējiem 40 (četrdesmit) kalendāro dienu laikā no strīda izcelšanās vai pretenziju izteikšanas dienas, tiek izšķirts Latvijas Republikas tiesā pēc piekritības, saskaņā ar Latvijas Republikas normatīvajiem aktiem. Tomēr nekādi strīdi vai domstarpības neatbrīvo Līdzējus no saistību izpildes, ko tiem uzliek Vienošanās.

13.3. Pasūtītājam ir tiesības kontrolēt Vienošanās izpildes gaitu un pieprasīt no Izpildītāja kontroles veikšanai nepieciešamo informāciju, bet Izpildītājam ir pienākums attiecīgo informāciju sniegt.
13.4. Līdzēji garantē konfidencialitātes principa ievērošanu un apņemas nenodot trešajām personām Vienošanās izpildes gaitā par otru Līdzēju iegūto informāciju. Izpildītājs drīkst izpaust informāciju saviem apakšuzņēmējiem un saistītiem uzņēmumiem un akcionāriem tiktāl, cik tas nepieciešama saistību izpildei.
13.5. Ja kādam no Līdzējiem tiek mainīts juridiskais statuss, amatpersonu pārstāvības tiesības vai kāds no Vienošanās minētajiem Līdzēju rekvizītiem, atbildīgā persona, telefona, e–pasta adrese, adrese u.tml., tad Līdzējs 30 (trīsdesmit) kalendāro dienu laikā rakstiski paziņo par to otram Līdzējam. Par šajā apakšpunktā noradītajiem gadījumiem nav nepieciešams veikt Vienošanās grozījumus.
13.6. Izpildītāja piesaistītie apakšuzņēmēji Darbiem LBG ASOB bāzē ir norādīti Vienošanās 7. pielikumā. Izpildītājs sniedz rakstiski informāciju Pasūtītājam par iesaistīto apakšuzņēmēju maiņu, jauno apakšuzņēmēju piesaisti, norādot to nosaukumu, kontaktinformāciju un pārstāvēttiesīgo personu, ciktāl minētā informācija ir zināma, kā arī informāciju par Vienošanās 7. pielikumā norādītās informācijas par apakšuzņēmēju izmaiņām. 
13.7. Ja kāds no Līdzējiem nesniedz šo informāciju noteiktajā termiņā, tas uzņemas atbildību par visiem zaudējumiem, kas tādēļ rodas otram Līdzējam.

13.8. Līdzējs ir tiesīgs pilnvarot savu vai apakšuzņēmēja darbinieku parakstīt Līdzēja vārdā jebkuru Vienošanās paredzēto dokumentu, izsniedzot attiecīgajam darbiniekam rakstisku pilnvaru, kurā norādīts attiecīgā darbinieka pilnvaru apjoms, kā arī vismaz vienu šīs pilnvaras dublikātu, kas pēc atsevišķa pieprasījuma iesniedzams otram Līdzējam. Otrs Līdzējs ir tiesīgs pieprasīt attiecīgajam darbiniekam uzrādīt attiecīgu pilnvaru un saņemt no viņa šīs pilnvaras dublikātu.

13.9. Lai nodrošinātu pienācīgu ar Vienošanos uzņemto saistību izpildi, Līdzējam ir pienākums iesniegt otram Līdzējam Vienošanās paredzētos dokumentus (piemēram, paziņojumus, pretenzijas un rakstiski iesniedzamo informāciju) nosūtot tos uz e-pastu  vai pa pastu ierakstītā vēstulē.

13.10. Līdzēji vienojas, ka ar Vienošanās izpildi saistītos jautājumus risinās šādas Līdzēju atbildīgās personas:

13.10.1. Pasūtītāja atbildīgā persona: [..]
13.10.2. Izpildītāja atbildīgā persona [..]
13.11. Atbildīgajām personām ir šādas tiesības:

13.11.1. parakstīt rēķinu (ja saskaņā ar nacionālajiem normatīvajiem aktiem rēķina parakstīšana ir obligāta), kontrolējot cenu atbilstību;

13.11.2. parakstīt Darbu nodošanas aktu un izteikt pretenzijas par Darbu kvalitāti;

13.11.3. gatavot Vienošanās vai Darbu līguma izmaiņu un papildinājumu projektus, pieteikt pretenzijas par Vienošanās vai Darbu līguma saistību pienācīgu neizpildi;

13.11.4. risināt citus organizatoriskos jautājumus, kas saistīti ar Vienošanās izpildi.

13.12. Vienošanās sastādīta latviešu valodā un angļu valodā, 2 (divi) eksemplāros, no kuriem viens latviešu valodā un angļu valodā glabājas pie Pasūtītāja un viens latviešu valodā un angļu valodā, pie Izpildītāja. Vienošanās eksemplārs latviešu valodā ir uz 16 (sešpadsmit) lapām, bet angļu valodā ir uz 19 (deviņpadsmit) lapām. Veicot Vienošanās interpretāciju, noteicošais ir Vienošanās teksts latviešu valodā. 
13.13. Vienošanās pievienoti šādi pielikumi, kas ir Vienošanās neatņemamas sastāvdaļas:

13.13.1.   1. pielikums “Tehniskā specifikācija” uz 2 (divi) lapām;

13.13.2.   2. pielikums “Finanšu piedāvājums” uz 4 (četri) lapām;

13.13.3.   3. pielikums “Uzaicinājuma projekts” uz 1 (viens) lapas;

13.13.4.   4. pielikums “Akcepta vēstules projekts” uz 1 (viens) lapas;

13.13.5.   5. pielikums “Defekta akta projekts” uz 1 (viens) lapas;

13.13.6.   6. pielikums ITP Aero vispārīgie pārdošanas noteikumi uz 8 (astoņi) lapām;
13.13.7.  7. pielikums “Apakšuzņēmēju saraksts saskaņā ar Publisko iepirkumu likuma 63. panta ceturto daļu” uz 1 (viens) lapas;
13.13.8.   8. pielikums “Priekšapmaksas atmaksas garantijas projekts” uz 2 (divi) lapām;

13.13.9.   Pilnvaras kopijas neoficiāls tulkojums uz  2 (divi) lapām. 
14. Līdzēju rekvizīti un paraksti 
	Pasūtītājs:

Valsts robežsardze
Juridiskā adrese: Rūdolfa iela 5,

Rīga, LV-1012

______________ Nadežda Tatarenko
	Izpildītājs:

Industria de Turbopropulsores S.A.U.
Adrese: Zamudio, Parque Tecnológico Edificio

300, 48170, Spain
Banka: [..]
Kods: [..]
Konts: [..]
______________ Pablo Fuentes Moruno


